Mainekas Victoria ja Alberti muuseum Londonis lükkas tagasi võimaluse eksponeerida omaaegse Briti peaministri Margaret Thatcheri rõivaid – need polevat piisavalt ilusad ega huvitavad.
Viimastel aastatel on end maailma juhtivaks kunsti- ja disainimuuseumiks nimetav V&A löönud laineid menukate moenäitustega – meeletult palju publikut kogus nii moekunstnik Alexander McQueeni looming kui ka poplegend David Bowie kostüümide näitus.
Kuid Margaret Thatcheri rõivastest näitust ei korraldata. Muuseum pidas paar aastat tagasi läbirääkimisi mõningate raudse leedi riideesemete soetamise asjus, ent kuna V&A kollektsioneerib enda sõnul vaid silmapaistva esteetilise või tehnilise kvaliteediga esemeid, siis ametliku pakkumiseni ei jõutudki.